**Opetus- ja kulttuuriministeriö**

kirjaamo@minedu.fi

Porvoon kaupungin lausunto / Museopoliittinen ohjelma

Opetus- ja kulttuuriministeriö on pyytänyt mm. Porvoon museon ja Porvoon kaupungin lausunnot työryhmän ehdotuksesta museopoliittiseksi ohjelmaksi. Ehdotus museopoliittiseksi ohjelmaksi kuvaa laajasti maan museokentän tulevaisuuden menestystekijöitä ja haasteita ja esittää konkreettisia toimenpide-ehdotuksia. Ehdotusten toimeenpanosta todetaan, että se edellyttää yhteistyötä ja keskustelua eri toimijoiden ja kaikkien asianosaisten kesken.

Porvoon kaupunki yhtyy ehdotuksen linjauksiin ja tavoitetiloihin 2030.

Porvoon kaupungin puolesta Kulttuuri- ja vapaa-aikapalvelut arvioi lausunnossaan ohjelman toimivuutta osana kaupungin (kunnan) roolia sekä roolia museon/museoiden ylläpitäjänä, ammatillisen museotoiminnan tukijana ja kehittäjänä alueellaan. Porvoon kaupunki on valmistelussaan käyttänyt Suomen Kuntaliiton lausuntomallia, jossa kunnan rooli ja näkökulmat korostuvat.

Porvoon kaupunki ylläpitää Porvoon Taidehallin ja Galleria Vanhan Kappalaisentalon taidenäyttelytiloja, Walter Runebergin veistoskokoelmaa ja Runebergin kotimuseota erillissopimuksella Suomen valtion/Museoviraston. Porvoon kaupunki tukee yksityistä Porvoon museon toimintaa vuosittain merkittävällä osuudella, sekä tilojen että talouden osalta. Porvoon museon ylläpitäjä on Porvoon museoyhdistys ry. Porvoon museo toimii sekä taide- että kulttuurihistoriallisena alueellisena museona ja Itäisen Uudenmaan kaksikielisenä maakuntamuseona. Ehdotuksessa nykyinen maakuntamuseojärjestelmä ehdotetaan korvattavaksi alueellisilla vastuumuseoilla. Porvoon kaupunki pitää tärkeänä, että Porvoon museon vahva rooli kaksikielisenä Itä-Uudenmaan maakuntamuseona, tulevana mahdollisena alueellisena vastuumuseona säilyy. Porvoon kaupungin mielestä on myös tärkeää jatkaa kehitystyötä keskitettyjen kokoelma- ja konservointitilojen hankinnasta ja käyttöönotosta.

Museotoiminnan kehittäminen koetaan erittäin vastuulliseksi Porvoossa, Suomen toiseksi vanhimmassa kaupungissa. Museotoiminnan kehittäminen on jatkuvasti ajankohtaista Porvoossa, sillä Porvooseen on suunnitteilla oma Taidemuseo. Hanke perustuu alueen tarpeisiin, valmiiseen infraan ja noin 4 500 merkittävän, kulttuuri- ja taidehistoriallisesti arvokkaan taideteoksen kokoelmaan sekä kokoelman edellyttämän asianmukaiset olosuhteet omaavan näyttelytilan rakentamiseen, jollaista Porvoossa ei ole. Nykyaikaiset palvelut tulee olla kaikkien saatavilla.
Porvoon kokoelmista yli 2 000 teosta on Porvoon kaupungin omistuksessa ja noin 2 400 arvoteosta Porvoon museon omistuksessa. Porvoon kaupungin ja Porvoon museon yhteistyösopimuksella museo huolehtii Runebergin kodin museaalisesta ja näyttelytoiminnasta sekä omista ja kaupungin kokoelmista ja niiden säilymisestä ja esille laitosta. Tukemalla Porvoon museota Porvoon kaupunki ylläpitää ja tukee nykyisin sekä alueellista, valtakunnallista ja merkittävin osin myös kansainvälistä taide- ja kulttuurihistoriallista perintöä ja sen vaalimista, tallentamista, keräämistä, säilyttämistä ja esittämistä.

**Museopoliittinen ohjelmakokonaisuus**

Porvoon kaupungin tehtävänä on tarkastella ammatillisesti hoidettuja eli kaupungin itse hoitamaa sekä kaupungin tukemaa museokenttää ja lausua kantansa museopoliittisen ohjelman ehdottamista museopoliittisista linjauksista ja painopisteistä kulttuuripoliittisten tavoitteiden pohjalta.
**Porvoon kaupungin näkemyksenä on, että työryhmä on onnistuneella tavalla luonut museo- ja kulttuuriperintöalalle selkeän ja toimivan vision vuoteen 2030 saakka. Työryhmä on samalla määritellyt toiminnan kehittämistä tukevan, tarkoituksenmukaisen arvopohjan.**

Työryhmä on ohjelmassa tavoittanut suomalaisen museo- ja kulttuuriperintöalan moniäänisyyden ja monipuolisuuden sekä toiminnan yhteiskunnalliset vaikutukset hyvinvointiin, luovuuteen ja alueelliseen elinvoimaisuuteen. Ohjelmassa on ansiokkaasti tuotu esille rikas ja monipuolinen kotiseutu- ja erikoismuseokenttä, ammatillisen museotoiminnan merkitys, palvelujen saatavuuden turvaaminen sekä asukkaiden osallisuuden edistäminen.

Museopoliittinen ohjelma luo joustavat ja muunneltavat puitteet kuntien ja museoiden toiminnalle. Toimijan tavoitteet määrittävät, miten toimeenpanoon osallistujat ja osallistumisen tavat vaihtelevat museokohtaisesti. Suomalaisen perinnön vaalimisesta vastaavat suurelta osin kunnat. Kuntien ylläpitämissä museoissa kunta määrittelee ja päättää siten myös museon taloudellisista ja toiminnallisista resursoinnista, kehittämistoimenpiteistä sekä yhteistyötahoista ja -tavoista.

**Osaava ja oppiva museoala -kokonaisuus**

Ohjelma nostaa esille, miten moniammatillista ja vahvasti verkottunutta asiantuntijatason museotyö on. Museoissa on vahvaa poikkitieteellistä osaamista. Ammatillisen ja osaavan henkilökunnan erilaiset koulutustaustat tukevat toisiaan ja mahdollistavat ennakoivan ja vaikuttavan museotoiminnan. Tätä kehityssuuntaa ja museoammatillisen henkilökunnan koulutusta tulee tukea nopeasti muuttuvassa maailmassa.

Museotoiminta perustuu monialaista osaamista vaativaan asiantuntijatyöhön ja ammattitaitoon. Sitä tukemaan on välttämätöntä luoda joustava museolaki, joka mahdollistaa museo- ja kulttuuriperintöalan jatkuvan kehityksen ja tunnistaa ympärillä olevat mahdollisuudet ja vaatimukset, jotta suomalainen museotoiminta voi kehittyä, digitalisoitua, osallistua ja kuulla asiakkaita, ja jotta museoissa tunnistetaan alueen erityisyys ja museon omat vahvuudet, osataan hyödyntää muiden osaamista ja verkottua paikallisesti, alueellisesti ja kansainvälisesti muiden toimijoiden kanssa.

**Museoiden kokoelmat esille ja käyttöön -kokonaisuus**

Porvoon kaupungin mielestä näyttelytoimintaa tulee tarkastella omana erillisenä kokonaisuutena, osana asiakkaiden osallistamista, jotta sen merkitys saa riittävän painoarvon museon muiden tehtävien, esimerkiksi ei-aluksi-näkyvästi tapahtuvan tallentamisen ja kokoelmien hoidon rinnalla.

Ohjelma tarkastelee museokävijöiden osallisuutta, yleisötyötä ja kävijämäärän kasvattamista. Tässä yhteydessä olisi tärkeää, jos museoiden näyttelytoimintaa ja kansainvälistä yhteistyötä käsiteltäisiin joko selkeänä, omana kokonaisuutena tai museoiden kokoelmien yhteydessä. Tämä korostaisi vahvemmin sitä, miten teosten lainaus ja vaihto, museon profiloituminen, yhteiskunnallisuus ja ajankohtaisuus ja kokoelmahankinnat näkyvät näyttely- ja muussa toiminnassa ja miten näyttelytoiminta on selvin ikkuna myös yleisön osallistumiselle museon toimintaan ja kokoelmasisältöihin.

**Uudistuva, vahva ja vaikuttava museokenttä -kokonaisuus**

Museokenttää koskevan kehittämiskokonaisuuden toimenpidekohdassa 4 (s. 32) ehdotetaan perusrahoituksen ulkopuolista kannustinrahoitusta vahvimpien toimintayksiköiden muodostamiseksi. Taloudellisten vaikutusten kohdalla todetaan kuitenkin, ettei museopoliittisen ohjelman ehdotuksilla ole välittömiä vaikutuksia valtiontalouteen ja että ehdotukset on mahdollista toteuttaa valtiontalouden kehysten puitteissa.

**Porvoon kaupungin kulttuuri- ja vapaa-aikapalveluiden mielestä on tärkeää, että kannustinrahoitus varataan valtion talousarvioon erillisenä määrärahana eikä sitä vähennetä museoiden perusrahoituksesta. Tällöin sitä voi kohdentaa myös pienten tai uusien museoiden kehittämiseen.**

Porvoon kaupunki pitää tärkeänä, että myös museoiden kehittämistä ja rahoitusta koskevissa päätösten valmistelussa tehdään laajaa yhteistyötä ja kuullaan eri toimijoita. Museoiden kehittämistä ei tule toteuttaa yksinomaan kansallisista lähtökohdista käsin.
Ohjelmassa korostuu suurempien toimintayksiköiden tavoitteet sekä alueellisten ja valtakunnallisten vastuumuseoiden tukeminen, resursointi ja ohjaus. Museoiden suuruuden sijaan tulee tukea ammatillista museokenttää alati uudistuvana, yhtenäisenä, kattavana verkostona ja kokonaisuutena. Tehtäväkohtaisen kehittämisen osana tunnistetaan museoiden yhteistyön ja osaamisen tarpeet ja turvataan museopalvelujen alueellinen saatavuus.

Nykyisten 22 maakuntamuseon ja 16 aluetaidemuseon alueelliset kehittämisvastuut ja asiantuntijatehtävät on tarkoitus koota yhteen ja luoda alueellinen ja valtakunnallinen vastuumuseoiden verkosto. Tavoitteena on, että valtio osallistuu vastuumuseoiden toiminnan rahoittamiseen ja rahoitus tulee jatkossa määräytymään vastuumuseon hoitamien tehtäväkokonaisuuksien perusteella. Tässä yhteydessä on tärkeä ottaa huomioon, että valtion mahdolliset muutokset rahoitukseen vaikuttavat usein myös kuntien tai muiden ylläpitäjien rahoituspäätöksiin. Kriteerit ja toteutus täsmentyvät taidelaitosten valtionosuusjärjestelmän uudistamisen yhteydessä. Lisäksi (s. 35) esitetään mahdollisuutta laajentaa alueellisten vastuumuseoiden rahoituspohjaa ao. tehtäväkokonaisuuksien hoitamiseksi kuntien välisillä vapaaehtoisilla sopimuksilla, mikä tuo hyötyä ja synergiaa toimintaan.

Porvoon kaupungin kulttuuri- ja vapaa-aikapalvelut katsoo, että vastuumuseoille määritellyt muut erityistehtävät ovat perusrahoituksen ulkopuolista toimintaa, johon valtion tulee varata erikseen erityistehtävään tarvittava määräraha (rahoitusperiaate). Erityistehtävien hoidosta ja toiminnasta aiheutuvaa rahoitusvastuuta ei siten saa siirtää valtiolta alueen kunnille. Tästä syystä Porvoon kaupungin kulttuuri- ja vapaa-aikapalvelut ei kannata ehdotusta laajentaa rahoituspohjaa alueen kuntien vapaaehtoisilla sopimuksilla. Sen sijaan alueen kuntien yhteistyötä tulisi kehittää sitovin sopimuksin. Ehdotus on ristiriidassa ehdotuksen 7 kanssa (s. 37), jonka mukaan rahoitukseen käytettävät resurssit mitoitetaan siten, että voidaan varmistaa kaikkien tehtäväkokonaisuuksien hoitaminen kattavasti koko maassa.

**Maakunta- ja aluetaidemuseoverkoston korvaava alueellisten vastuumuseoiden verkosto
tulee olemaan lukumäärältään vähäisempi kuin nyt ja toiminta-alueeltaan ja tehtäväkokonaisuuksiltaan nykyistä laajempi. Porvoo kaupunki edellyttää, että alueellisten vastuumuseoiden tehtäväkokonaisuudet, rahoitus ja toiminta-alue ovat tarkasti tiedossa siinä vaiheessa, kun opetus- ja kulttuuriministeriö käynnistää neuvottelut halukkaiden ylläpitäjien kanssa ja että tätä koskeva kuuleminen on aitoa ja läpinäkyvää.**

Monet maakunta- ja aluetaidemuseoiden ylläpitäjät ovat Porvoon kaupungin tavoin investoineet ja kehittäneet pitkäjänteisesti museotoimintaansa ja pitäneet yllä mm. museo- ja näyttelytiloja. Maakunta- ja aluetaidemuseoiden ohella Suomessa on laadukkaita ja toimintaansa kehittäviä kaupunginmuseoita ja taidemuseoita, joilla on selkeä ja merkittävä rooli museopoliittisen ohjelman toteuttamisessa. Siksi on perusteltua, ettei tulevassa museoiden valtionosuusjärjestelmän uudistustyössä keskitytä yksinomaan vastuumuseoihin muun museokentän ja sen perusrahoituksen kustannuksella. Myös museoiden uudistumiselle ja yhdistymiselle ja filiaaleille tulee luoda mahdollisuus.

**Kestävyyttä ja joustavuutta rahoitukseen**

Museoiden toiminta perustuu julkiseen rahoitukseen. Valtio ja kunnat ovat toiminnan päärahoittajia ja kattavat toiminnan menoista noin 80 prosenttia. Julkisen talouden kiristyminen on vaikuttanut ja saattaa lähivuosina vaikuttaa heikentävästi museoiden toimintaedellytyksiin.

Porvoon kaupunki esittää selvitettäväksi niitä toimenpiteitä, joilla voidaan edistää ohjelmaan sisällytettyjä keskeisiä ja kannatettavia muutosehdotuksia, nykyisessä valtion taloudellisessa tilanteessa. Uusien ansaintamahdollisuuksien löytäminen koko museo-, kulttuuri- ja vapaa-aikasektorille on suotavaa, vaikka kunta säilyisi tärkeimpänä rahoittajana. On tärkeää, että vuotuisella toimintarahoituksella luodaan laadukas perusta, jota tuetaan määräaikaisilla hanke- ja kehittämisavustuksilla. Perus/Toimintarahoituksen tulee olla pitkäjänteistä ja riittävän tasoista. Museoiden ennakoiva ja pitkäjänteinen valtionosuusrahoitus on merkittävä signaali kunta- ja muille ylläpitäjille ja tuki toiminnan jatkuvuudelle.

Museoilta edellytetään entistä enemmän palvelujen tuotteistamista ja rahoituspohjan laajentamista. Samalla tuodaan esille asiakkaan toive maksuttomista palveluista kuten mm. ilmainen sisäänpääsy. Kustannusten hillitsemiseksi ja toiminnan tehostamiseksi ohjelmassa esitetään museoiden välistä ja sektorirajat ylittävää yhteistyötä. Alueellisen yhteistyön kehittäminen edelleen on perusteltua. Nykyaikaiset museopalvelut ovat kaikkien saatavilla. Palveluissa ja yhteistyössä lapset, nuoret ja ikäihmiset tulee jatkossakin huomioida keskeisinä kohderyhminä. Hyviä käytäntöjä voi ottaa esimerkiksi alueelliselta musiikkiopistoverkostolta.

Porvoon kaupunki pitää erinomaisena, että museoiden ja kunnan muiden palvelusektorien välistä yhteistyötä korostetaan ja lisätään käytännössä mm. kuntien kulttuurikasvatussuunnitelmissa. Kunnallisten museoiden toimintaan vaikuttaa ylläpitäjän eli usein kunnan strategia ja tahtotila ja sen mukaiset päätökset maksullisesta palvelutoiminnasta tai maksuttomasta sisäänpääsystä. Myös yhteistyöstä ja ylläpitäjämuutoksista (museoiden yhdistäminen ym.) päätetään kunnan museotoiminnalle asettamien tavoitteiden pohjalta, johon vaikuttaa myös valtionosuusrahoitus. Museopalvelujen alueellisen saatavuuden turvaamisen näkökulmasta on oleellisen tärkeää, että valtionvalta omalla toiminnallaan sitoutuu tukemaan kuntaylläpitäjiä ja sitä kautta kehittämään ammatillista museotoimintaa.

**Toimenpide-ehdotusten taloudelliset vaikutukset**

Työryhmän esityksestä ei aiheudu välittömiä taloudellisia vaikutuksia kunnille tai muille museoiden ylläpitäjille, mikäli alueellisten vastuu- ja valtionosuusmuseoiden määrä säilyy ennallaan.
Porvoon kaupunki ei em. viitaten pidä realistisena ohjelman (s. 42) kannanottoa yliopistomuseoiden mukaan ottamisesta harkinnanvaraista valtionavustusta oikeuttavien museoiden joukkoon, mikäli valtionavustusmäärärahaa ei vastaavasti koroteta. Vaarana on muuten, että museokohtainen valtionosuus pienenee selvästi, ja sillä voi olla museopoliittisen ohjelman vastaisia vaikutuksia.

Porvoon kulttuuri- ja vapaa-aikapalvelut pitää tärkeänä, että museopoliittisen ohjelman linjausten ja toimenpide-ehdotusten toteutumisen arvioinnissa otetaan huomioon museotoiminnan yhteiskunnalliset, sosiaaliset, hyvinvointi- ja taloudelliset vaikutukset ohjelmassa esitettyä laajemmin ja tarkemmin ja että museoalalle vahvistetaan yhteiset kriteerit museokohtaisen toiminnan ja alueellisen yhteistyön kehittämiseksi.

Ohjelmassa esitetään taloudellisten vaikutusten arviointia ja että alueellisten vastuumuseoiden palveluiden osalta selvitetään mahdollisuutta laajentaa rahoituspohjaa alueen muiden kuntien kesken kuntien välisillä vapaaehtoisilla sopimuksilla. Suomen Kuntaliitto korostaa, että kunnat itse päättävät, missä asioissa ne haluavat kuntalain (410/2015) mukaisesti tehdä yhteistyötä yli kuntarajojen, sopia yhteistoiminnasta tai ostaa palveluja toiselta kunnalta.

Vastaavanlaisena esimerkkinä nostetaan esille aluearkkitehtien sopimuskäytännöt kuntien välillä alueellisissa palveluissa. Porvoon kaupungin mielestä taloudellisilla vaikutuksilla tarkoitetaan ohjelman toimenpiteiden taloudellisten vaikutusten arviointia, mikä tulee lisätä ohjelmaan, koska niitä ole käsitelty ohjelmassa.

Alueellisen vastuumuseon tehtävistä ja rahoituksesta tullaan säätämään museolaissa ja -asetuksessa. Vastuumuseoiden tehtävien rahoitus kuuluu valtion vastuulle, ei kuntien. Maakuntamuseoille ja aluetaidemuseoille on annettu tehtäväkohtaista valtionosuutta (valtionosuuden 10 prosentin korotus) erikseen säädettyjen tehtävien hoitamiseen. Järjestelmä vastaa näin esimerkiksi kirjastolain määrittelemien alueellisten kehittämiskirjastojen tehtäviä ja niihin osoitettua valtionosuutta (+10 %).

Alueellisten vastuumuseoiden tehtäväkokonaisuuksien hoitamiseen liittyvä rahoitus tulee sisältyä valtion talousarvioon. Valtion rahoitusvastuuta ei pidä siirtää kuntien vastuulle vapaaehtoisten rahoitussopimusten avulla. Esim. aluearkkitehtitoimintaan ja sen sopimusyhteistyöhön osallistuvat kunnat voivat hakea ympäristöhallinnon harkinnanvaraisia avustuksia ao. toimintaan.

**Museolakia koskevat ehdotukset**

Museopoliittinen työryhmän asettamiskirjeessä todetaan, että työryhmän tehtävänä on arvioida museolain ajantasaisuus ja tarve lain kokonaisuudistamiselle. Porvoon kaupunki haluaa kommentoida työryhmän näkökannoista erityisesti sivun 48 kohtaa 4, jossa todetaan valtionosuuden edellytyksistä.

Porvoon kaupunki näkee ristiriitaisena työryhmän näkemyksen kelpoisuusvaatimusten säilyttämisestä pääosin ennallaan. Ohjelman eri kehittämiskokonaisuuksissa ja muuttuvan toimintaympäristön kohdalla on selkeä tarve uudenlaiselle ja monenlaiselle osaamiselle. On hyvä asia ja ajan hengen mukaista, että johtajalta vaaditaan jatkossa johtamisosaamista. Porvoon kaupungin kulttuuri- ja vapaa-aikapalvelut kannattaa joustavuutta ja harkintaa henkilöstön pätevyysvaatimuksiin ja koulutukseen, ei tiukennuksia, sillä niistä suositaan luovuttavan myös hallitusohjelmassa.

Museopoliittisessa ohjelmassa on hienosti tuotu esille museo- ja kulttuuriperintöalan laajenevat yhteiskunnalliset mahdollisuudet, jotka vaativat toteutuakseen myös monipuolista ja joustavaa ammatillista osaamista, digitaalisuus, osallisuus, taiteen ja media-alan tuntemus, kulttuuriympäristön hoito ym. tehtävät huomioiden. Nämä tulee sisältyä myös uuteen museolakiin.

Ohjelmaa tulee hyödyntää museotoiminnan käytännön suunnittelussa ja linjaamisessa, kaikessa paikallisessa, alueellisessa ja kansainvälisessä museotoiminnassa sekä museotyön kehittämisessä.

PORVOON KAUPUNKI
Kulttuuri- ja vapaa-aikapalvelut

|  |  |
| --- | --- |
| Merja KukkonenKulttuuri- ja vapaa-aikajohtaja  |  Susann Hartman  Kulttuuripalveluiden päällikkö  |

merja.kukkonen@porvoo.fi susann.hartman@porvoo.fi
040 489 1754 040 734 4369

|  |  |
| --- | --- |
|  |  Jakelu |
|  | Opetus- ja kulttuuriministeriöSuomen KuntaliittoPorvoon museoPorvoon kaupunki, Kaupunginhallitus Porvoon kaupunki, SivistyslautakuntaPorvoon kaupunki, Kulttuuripalvelut |
|  |  |